|  |  |
| --- | --- |
|  | EURÓPSKA KOMISIA  GENERÁLNE RIADITEĽSTVO PRE POĽNOHOSPODÁRSTVO A ROZVOJ VIDIEKA    Riaditeľstvo H. Vierohodnosť a audit  **H.5 Vierohodnosť a finančný audit** |

V Bruseli 19. júla 2017

**PRÍLOHA 3 K USMERNENIU 2**

**Metodika opätovného overovania na mieste**

Obsah

[1. Časový harmonogram pre opätovné overovanie na mieste 2](#_Toc491693937)

[2. Vykonávanie kontrol na mieste 2](#_Toc491693938)

[2.1. Kontrolné štandardy pre overovanie pozemkov 3](#_Toc491693939)

[3. Minimálne miery kontrol 4](#_Toc491693940)

[4. Hlavné a vedľajšie kontroly 4](#_Toc491693941)

[5. Charakter, časový harmonogram a rozsah audítorských postupov na potvrdenie zákonnosti a riadnosti transakcií 6](#_Toc491693942)

# Časový harmonogram pre opätovné overovanie na mieste

Certifikačný orgán by mal overovanie na mieste vhodne naplánovať s prihliadnutím na časové obmedzenia spôsobené špecifickou povahou overovania. Včasné opätovné overovanie kontrol na mieste platobnej agentúry certifikačným orgánom je veľmi dôležité pre opatrenia vzťahujúce sa na plochu. Je na certifikačnom orgáne, aby určil najvhodnejší termín na vykonanie týchto kontrol.

Pokiaľ ide o opatrenia EPFRV mimo IACS, načasovanie overovania na mieste vo všeobecnosti nie je problémom. Preto má certifikačný orgán väčší priestor, aby rozhodol, kedy sa toto overovanie skutočne vykoná. Certifikačný orgán musí ako referenčné dokumenty zohľadniť usmernenie o kontrolách na mieste a meraní plochy (pozri DSCG/2014/32 - FINAL REV 2).

Osobitná pozornosť sa musí venovať opatreniam (najmä opatreniam EPZF mimo IACS), v prípade ktorých nemusí byť opätovné overovanie vzhľadom na ich povahu uskutočniteľné. V týchto prípadoch by certifikačný orgán mohol zvážiť tieto možnosti:

* buď vykonať svoje kontroly súčasne s kontrolou vykonávanou platobnou agentúrou (sprievodná kontrola) podľa článku 7 ods. 3 nariadenia (EÚ) č. 908/2014,
* alebo *ex post*, prostredníctvom opätovného overovania listinných dôkazov, ktoré nie je časovo viazané a možno ho vykonať kedykoľvek, aj po vykonaní platieb.

Certifikačný orgán musí stanoviť možnosti, ktoré mu ponecháva stratégia auditu.

V prípade použitia odborných znalostí dostupných v platobnej agentúre alebo v akomkoľvek inom externom orgáne by mal certifikačný orgán zabezpečiť, aby plánovanie bolo v súlade s plánmi platobnej agentúry alebo uvedených iných orgánov. Certifikačný orgán môže sprevádzať dohľad (kontroly kvality), ktorý vykonáva platobná agentúra. V prípade využitia práce iných orgánov sa musí dodržať princíp nezávislosti a tieto práce musia prebiehať pod dohľadom v súlade s platnými normami (pozri aj oddiel 16.1 usmernenia).

Ak sa z dôvodu časových rozdielov zistenia certifikačného orgánu nezhodujú so zisteniami platobnej agentúry, napríklad v dôsledku vplyvov zmeny environmentálnych a poveternostných podmienok, certifikačný orgán by mal vyvodiť záver o tom, či by zistené rozdiely mohli byť primerane vysvetlené alebo či predstavujú zlyhanie testu, a vhodne to zdokumentovať.

# Vykonávanie kontrol na mieste

Certifikačný orgán môže vykonať opätovné overovanie na mieste buď **klasickým spôsobom** (pomocou GPS atď.), alebo pomocou **diaľkového prieskumu** („**teledetekcia**“).

Pri porovnávaní výsledkov primárnej kontroly na mieste s výsledkami opätovného overovania platia tieto podmienky:

* opätovné overovanie kontrol na mieste diaľkovým prieskumom je založené na snímkach a podmienkach v čase interpretácie,
* ak sú kontroly na mieste vykonané diaľkovým prieskumom opätovne overované klasickými kontrolami na mieste (návštevy v teréne), malo by sa prihliadať na zmeny, ktoré nastali v období medzi primárnou kontrolou na mieste/zachytením snímky a opätovným overovaním,
* certifikačnému orgánu sa odporúča používať rovnakú toleranciu merania ako platobná agentúra za predpokladu, že prístroje platobnej agentúry boli riadne validované a tolerancia je riadne stanovená. ak sa v priebehu opätovného overovania použijú odlišné meracie techniky (vrátane odlišných tolerancií) v porovnaní s primárnou kontrolou na mieste, treba analyzovať a vylúčiť vplyv týchto odlišných meracích techník.

Okrem toho v prípade, že dôkazy získané certifikačným orgánom pri opätovnom overovaní diaľkového prieskumu nie sú presvedčivé, certifikačný orgán môže zvážiť vykonanie rýchlej návštevy v teréne, aj napriek tomu, že ju platobná agentúra neuskutočnila.

## Kontrolné štandardy pre overovanie pozemkov

Overovanie zo strany certifikačného orgánu sa vzťahuje na poľnohospodárske pozemky, pre ktoré príjemca podal žiadosť o pomoc a ktoré boli predmetom počiatočnej kontroly zo strany platobnej agentúry. Musí však zabezpečiť, aby boli splnené tieto dve požiadavky:

* že platobná agentúra skontrolovala kritériá oprávnenosti v prípade všetkých pozemkov, v súvislosti s ktorými sa žiada o podporu, podľa požiadaviek predpisov EÚ,
* ak platobná agentúra merala iba vzorku pozemkov, že prípadné rozdiely zistené pri kontrolách v teréne boli riadne extrapolované na celú plochu, pre ktorú príslušný príjemca požiadal o pomoc.

Počet pozemkov, ktoré má certifikačný orgán opätovne overiť pri kontrolách na mieste, by mal byť stanovený jedným z týchto postupov:

* opätovne preveriť všetko, čo platobná agentúra uskutočnila, po tom, ako skontroloval, či je činnosť platobnej agentúry v súlade s príslušnými právnymi predpismi, pravidlami a usmerneniami,
* z pozemkov kontrolovaných platobnou agentúrou náhodne vybrať minimálne 10 pozemkov v prípade podniku so súrodými pozemkami. Uvedený prístup náhodného výberu by sa mohol uplatniť na opatrenia na zvieratá v rámci IACS a v prípade faktúr a iných mimo IACS,
* vypočítať veľkosť vzorky na úrovni transakcie pri opätovnom použití bežných vzorcov (primeraných druhu výberu, ktorý bol použitý v druhej fáze).

Certifikačný orgán by mal konzistentne uplatňovať jeden z uvedených prístupov pre všetky transakcie, ktoré sa majú v príslušnom súbore testovať. Prístup a výber treba vysvetliť v stratégii auditu.

Rozsah opätovného overenia by mal zahŕňať všetky kontroly oprávnenosti, ktoré platobná agentúra vykonala, alebo tie, ktoré mala vykonať. Opätovné overenia v prípade režimov/opatrení týkajúcich sa podpory na plochu by sa nemali obmedzovať len na premeranie.

Odchýlka sa najskôr vypočíta na úrovni transakcie (čistá odchýlka na transakciu – certifikačný orgán môže pre konkrétnu transakciu započítať nadhodnotenia a podhodnotenia v prípade jednotlivých skupín plodín na úrovni režimu). Potom sa všetky odchýlky (medzi tým, čo našli certifikačný orgán a platobná agentúra na úrovni konkrétneho režimu, do výšky platobných nárokov, ktoré má poľnohospodár k dispozícii, alebo nahlásených hektárov pre krajiny využívajúce režim jednotnej platby na plochu alebo iné režimy podpory viazanej na plochu) na jednotlivý režim/opatrenie v prípade kontrolovaného príjemcu sčítajú.

Vo všetkých prípadoch, keď sa overuje iba vzorka pozemkov pôvodne kontrolovaných platobnou agentúrou, by mal certifikačný orgán extrapolovať zistené rozdiely na celú plochu potvrdenú platobnou agentúrou na úrovni režimu/opatrenia a potom na úrovni jednotlivého príjemcu. Takto určená chybovosť vzorky sa potom premietne/extrapoluje na úroveň súboru. Ak sa certifikačný orgán rozhodne náhodne vybrať 10 pozemkov v prípade podniku so súrodými pozemkami a ak sa nájdu odchýlky, certifikačný orgán by mohol opätovne preveriť všetky pozemky konkrétneho príjemcu.

Meranie netreba vykonávať, ak sa skutočný stav oproti vyhláseniu príjemcu a snímkam LPIS nezmenil. V prípade náhodného výberu vzorky nie je potrebné meranie, ak certifikačný orgán súhlasí so spôsobom, akým platobná agentúra stanovila plochu.

# Minimálne miery kontrol

Certifikačný orgán by mal zabezpečiť, aby platobná agentúra dodržiavala minimálne miery kontrol na jednotlivý režim/opatrenie, ako sú stanovené v právnych predpisoch týkajúcich sa daného odvetvia[[1]](#footnote-2).

Naopak, v prípade výrazného nesúladu musí platobná agentúra zvýšiť minimálne miery kontrol (pozri právne predpisy týkajúce sa daného odvetvia). Certifikačný orgán by mal skontrolovať, či platobná agentúra spĺňa túto požiadavku (ak je to uplatniteľné).

# Hlavné a vedľajšie kontroly

Referenčnou hodnotou pre certifikačný orgán by mali byť hlavné a vedľajšie kontroly. Dokumenty o hlavných a vedľajších kontrolách by mali pre certifikačný orgán predstavovať hlavný referenčný zdroj.

* hlavné a vedľajšie kontroly týkajúce sa subvencií založených na ploche v rámci priamej pomoci,
* hlavné a vedľajšie kontroly týkajúce sa pomoci sektoru včelárstva,
* hlavné a vedľajšie kontroly týkajúce sa krížového plnenia,
* hlavné a vedľajšie kontroly týkajúce sa riadenia platobných nárokov,
* hlavné a vedľajšie kontroly týkajúce sa skupín výrobcov a plánov na získanie uznania v sektore ovocia a zeleniny,
* hlavné a vedľajšie kontroly týkajúce sa organizácií výrobcov a operačných programov v sektore ovocia a zeleniny,
* hlavné a vedľajšie kontroly týkajúce sa POSEI – opatrení na podporu miestnych poľnohospodárskych výrobkov,
* hlavné a vedľajšie kontroly týkajúce sa POSEI – osobitných režimov zásobovania,
* hlavné a vedľajšie kontroly týkajúce sa súkromného skladovania,
* hlavné a vedľajšie kontroly týkajúce sa poskytovania informácií a propagačných opatrení,
* hlavné a vedľajšie kontroly týkajúce sa opatrení na rozvoj vidieka na roky 2014 – 2020,
* hlavné a vedľajšie kontroly týkajúce sa programu podpory konzumácie ovocia v školách,
* hlavné a vedľajšie kontroly týkajúce sa programu na podporu konzumácie mlieka v školách,
* hlavné a vedľajšie kontroly týkajúce sa osobitných opatrení pre menšie ostrovy v Egejskom mori – opatrení na podporu miestnych poľnohospodárskych výrobkov,
* hlavné a vedľajšie kontroly týkajúce sa osobitných opatrení pre menšie ostrovy v Egejskom mori – osobitných režimov zásobovania,
* hlavné a vedľajšie kontroly týkajúce sa opatrení dobrovoľnej viazanej podpory zameraných na hospodárske zvieratá,
* hlavné a vedľajšie kontroly týkajúce sa podporného programu v sektore vinohradníctva a vinárstva v rámci opatrenia zameraného na destiláciu vedľajších produktov,
* hlavné a vedľajšie kontroly týkajúce sa podporného programu v sektore vinohradníctva a vinárstva v rámci opatrenia zameraného na investície,
* hlavné a vedľajšie kontroly týkajúce sa podporného programu v sektore vinohradníctva a vinárstva v rámci opatrenia zameraného na propagáciu,
* hlavné a vedľajšie kontroly týkajúce sa podporného programu v sektore vinohradníctva a vinárstva v rámci opatrenia zameraného na reštrukturalizáciu a konverziu vinohradov.

# Charakter, časový harmonogram a rozsah audítorských postupov na potvrdenie zákonnosti a riadnosti transakcií

Určité prvky zákonnosti a riadnosti možno overiť efektívnejšie a účinnejšie skúškami pomocou testovania systému vnútornej kontroly a testovania súladu (vrátane testu kontrol). Medzi uvedené prvky (okrem iného) patria:

* zavedenie primeraného sankčného systému (zníženia/vylúčenia/sankcie),
* výpočet a prideľovanie nárokov,
* oddelenie úloh a povinností: inšpektori vykonávajúci kontrolu na mieste sa nebudú zúčastňovať na administratívnych kontrolách tej istej operácie,
* krížové kontroly v IACS a LPIS (pozri metodiku pre krížové kontroly IACS a integritu údajov),
* aktualizácia a údržba LPIS.

1. Treba poznamenať, že v prípade väčšiny režimov/opatrení IACS (s výnimkou niektorých opatrení v rámci EPFRV IACS) minimálna miera kontrol vychádza z počtu žiadostí/príjemcov, zatiaľ čo v prípade EPFRV mimo IACS sa zakladá na výdavkoch, ktoré majú byť vyplatené. [↑](#footnote-ref-2)